Лепш за Сяргея Захарчэню ў раёне, напэўна, ніхто не арыентуецца ў палетках сельгаспрадпрыемстваў. І не дзіўна. Менавіта ён кожнае поле неаднойчы за год аб’язджае на сваім МТЗ-82. Праводзіць хімпраполкі, вапнаванне, уносіць мінеральныя ўгнаенні і аграніку. Гады стажу механізатарам Сяргей Іванавіч вылічае ўжо другім дзясяткам. Пачынаў працаваць у сельгасхіміі. Цяпер, пасля аб’яднання прадпрыемстваў – у ААТ “Петрыкаўскі аграсервіс”. Дванаццаць ураджаяў сабраны з апрацаваных ім палёў. Яшчэ больш – шаснаццаць гадоў — працуе яго трактар. І хаця здараюцца паломкі, прамаруджваць з заказамі сельгаспрадпрыемстваў нельга. Зямля не выбачае страты часу.